Гулъытэ хэха ягъуэт
Къэбэрдей-Балъкъэрым и гъэсапIэхэм мы зэманым йокIуалIэ илъэси 3-7 зи ныбжьу ди щIыпIэм щыпсэу сабийхэм я процент 80-м щIигъу. НэгъуэщIу жыпIэмэ, республикэм и апхуэдэ IуэхущIапIэ 211-м егъэджэныгъэ-гъэсэныгъэ лэжьыгъэхэр щыдрагъэкIуэкI цIыкIу мин 38-м. Ауэ щыхъукIи, сабий садхэр зэрызэпэубыдам къыхэкIыу 2648-рэ апхуэдэ Iэмал щагъуэтыным поплъэ.
«Егъэджэныгъэмрэ щIэныгъэмрэ IэнатIэм къэрал политикэр щегъэкIуэкIыным и IуэхукIэ» УФ-м и Президентым къыдигъэкIа Унафэм ипкъ иткIэ, КъБР-м и Правительствэм «гъуэгу картэ» хэха зэхилъхьащ. Абы къыщыгъэлъэгъуащ мыхьэнэшхуэ зиIэ а IэнатIэм нэхъри зэрызрагъэужьын Iэмалхэр. Псалъэм папщIэ, республикэм и куейхэмрэ къалэхэмрэ къызэрагъэпэщынущ унагъуэ садхэр, цIыкIухэм зэман пыухыкIакIэ щыкIэлъыплъыну IуэхущIапIэхэр. Апхуэдэу школ кIуэгъуэ ныбжьым нэса цIыкIухэр еджэным щыхуагъэхьэзырынущ курыт школхэм. Адэ-анэхэм чэнджэщ щхьэпэхэр щрат IуэхущIапIэхэри къызэрагъэпэщ.
Яубзыхуа Iуэхугъуэхэр лъэпощхьэпоуншэу зэфIэха хъумэ, 2013 гъэм и фокIадэм ирихьэлIэу сабий садхэм щыкIуэнум пэплъэхэм я бжыгъэм миным щIигъу хэщIынущ.
КЪЭРЭШЕЙ Элеонорэ.
